Avainsanat

Tiivistelmä



Avainsanat

1. Ympäristö – Luontotyyppien sekä luonnonvaraisen eläimistön ja kasviston suojelu – Direktiivi 92/43 – Eläinlajien suojelu – Poikkeukset

(Neuvoston direktiivin 92/43 12, 13 ja 14 artikla, 15 artiklan a ja b alakohta ja 16 artiklan 1 kohta)

2. Ympäristö – Luontotyyppien sekä luonnonvaraisen eläimistön ja kasviston suojelu – Direktiivi 92/43 – Eläinlajien suojelu

(Neuvoston direktiivin 92/43 12, 13 ja 14 artikla, 15 artiklan a ja b alakohta ja 16 artiklan 1 kohta)

3. Jäsenyysvelvoitteiden noudattamatta jättämistä koskeva kanne – Yhteisön oikeuden vastaista hallintokäytäntöä koskeva kanne

(EY 226 artikla)

4. Ympäristö – Luontotyyppien sekä luonnonvaraisen eläimistön ja kasviston suojelu – Direktiivi 92/43 – Liitteessä IV olevassa a kohdassa olevia eläinlajeja koskeva tiukka suojelujärjestelmä

(Neuvoston direktiivin 92/43 12 artiklan 1 kohta, 16 artiklan 1 kohta ja liitteessä IV oleva a kohta)

Tiivistelmä

1. Koska luontotyyppien sekä luonnonvaraisen eläimistön ja kasviston suojelusta annetun direktiivin 92/43 16 artiklan 1 kohdassa säädetään 12, 13 ja 14 artiklassa ja 15 artiklan a ja b alakohdassa tarkoitettuja kieltoja koskevasta poikkeusjärjestelmästä, jota on tulkittava suppeasti ja jonka yhteydessä vaadittujen edellytysten täyttymistä koskevan todistustaakan on oltava päätöksen tekevällä viranomaisella kunkin poikkeuksen osalta, jäsenvaltioiden on taattava, että kaikki suojeltuihin lajeihin kohdistuvat puuttumiset sallitaan vain täsmällisesti ja asianmukaisesti perustelluilla päätöksillä, joissa viitataan luontodirektiivin 16 artiklan 1 kohdassa säädettyihin perusteluihin, edellytyksiin ja vaatimuksiin.

(ks. 25 kohta)

2. Vaikka luontotyyppien sekä luonnonvaraisen eläimistön ja kasviston suojelusta annetun direktiivin 92/43 16 artiklan 1 kohdassa, jossa säädetään 12, 13 ja 14 artiklassa ja 15 artiklan a ja b alakohdassa tarkoitettuja kieltoja koskevasta poikkeusjärjestelmästä, asetetaan siinä mainittujen poikkeusten myöntämisen välttämättömäksi ennakkoedellytykseksi se, että kyseisten lajien kantojen suojelun taso on suotuisa niiden luontaisella levinneisyysalueella, tällaisia poikkeuksia voidaan myöntää poikkeuksellisesti silloin, kun on asianmukaisesti osoitettu, että niillä ei entisestään huononneta kyseisten kantojen epäsuotuisaa suojelun tasoa tai estetä kyseisten kantojen suotuisan suojelun tason ennalleen saattamista. Samaan tapaan kuin komissio on todennut direktiivissä 92/43 tarkoitetusta yhteisön tärkeinä pitämien eläinlajien tiukasta suojelusta antamissaan ohjeissa ja etenkin näiden ohjeiden III osaston 47–51 kohdassa tekemissään päätelmissä, voidaan todeta, että ei ole suljettu pois, että vähäisen yksilömäärän tappaminen ei vaikuta kyseisen direktiivin 16 artiklan 1 kohdassa tarkoitettuun tavoitteeseen, joka on kyseisen eläinlajin kannan suotuisan suojelun tason säilyttäminen sen luontaisella levinneisyysalueella. Tällainen poikkeus on siis asianomaisen lajin kannalta neutraali.

(ks. 28 ja 29 kohta)

3. Vaikka sovellettava kansallinen lainsäädäntö itsessään onkin yhteisön oikeuden mukaista, yhteisön oikeuden vastaisen hallintokäytännön olemassaolo voi merkitä EY 226 artiklassa tarkoitettua jäsenyysvelvoitteiden noudattamatta jättämistä, jos hallintokäytäntö täyttää tietyt vakiintuneisuutta ja yleisyyttä koskevat edellytykset.

(ks. 22 ja 33 kohta)

4. Jäsenvaltio ei noudata luontotyyppien sekä luonnonvaraisen eläimistön ja kasviston suojelusta annetun direktiivin 92/43 12 artiklan 1 kohdan ja 16 artiklan 1 kohdan b alakohdan mukaisia velvoitteitaan, kun se sallii suden ( Canis lupus ), joka on kyseisen direktiivin liitteessä IV olevassa a kohdassa mainittu eläinlaji, ennalta ehkäisevän metsästyksen ilman, että on osoitettu, että metsästys on omiaan ehkäisemään erityisen merkittäviä vahinkoja kyseisen direktiivin 16 artiklan 1 kohdan b alakohdan mukaisesti.

(ks. 47 kohta ja tuomiolauselma)